อัลเทอนาซิอ็อนนาลกาเลอรี

อัลเทอนาซิอ็อนนาลกาเลอรี (; หอศิลป์แห่งชาติเก่า) เป็นอาคารอนุรักษ์และพิพิธภัณฑ์บนเกาะพิพิธภัณฑ์ในย่านมิทเทอ เบอร์ลิน หอศิลป์สร้างขึ้นระหว่างปี 1862 ถึง 1876 ภายใต้ดำริของจักรพรรดิเฟรเดอริก วิลเลียม ที่สี่ แห่งปรัสเซีย ออกแบบโดยฟรีดริค เอากุสต์ สทือเลอร์ และ โยฮันน์ ไฮน์ริค สทรัค ด้วยสถาปัตยกรรมแบบนีโอคลาสสิกและฟื้นฟูเรนเนสซองส์ บันไดด้านนอกของอาคารพิพิธภัณฑ์เป็นที่ตั้งของอนุสรณ์แด่จักรพรรดิเฟรเดอริก วิลเลียม ที่สี่ ปัจจุบัน อัลเทอนาซิอ็อนนาลกาเลอรีจัดแสดงจิตรกรรมและประติมากรรมจากศตวรรษที่ 19 และมีนักท่องเที่ยวเข้าชมจำนวนมาก ในปี 1999 หอศิลป์ในฐานะส่วนหนึ่งของเกาะพิพิธภัณฑ์ ได้รับการขึ้นทะเบียนเป็นแหล่งมรดกโลกโดยยูเนสโกด้วยลักษณะทางสถาปัตยกรรมอันโดดเด่น และในฐานะมรดกของการพัฒนาพิพิธภัณฑ์ขึ้นเป็นปรากฏการณ์ทางสังคมในปลายศตวรรษที่ 19 ถึงต้นศตวรรษที่ 20

อ้างอิง

หอศิลป์ในเบอร์ลิน
พิพิธภัณฑ์ในเบอร์ลิน
เกาะพิพิธภัณฑ์